***Nota informativă***

*La proiectul**Hotărîrii Guvernului RM cu privire la modificarea şi completarea Hotărîrii Guvernului nr.657 din 6 noiembrie 2009 „Pentru aprobarea Regulamentului privind organizarea şi funcţionarea, structurii şi efectivului-limită ale Cancelariei de Stat”*

La 23 decembrie 2016 a intrat în vigoare Legea nr.263 din 09 decembrie 2016, prin care a fost modificată și completată Legea nr.1111-XIII din 20 februarie 1997 privind asigurarea activității Președintelui Republicii Moldova.

Conform art.15 din Legea nr.1111-XIII din 20 februarie 1997 privind asigurarea activității Președintelui Republicii Moldova*”în caz de expirare a mandatului, de demisie sau de imposibilitate definitivă de exercitare a atribuțiilor, persoanei care a ocupat funcția de Președinte al Republicii Moldova i se asigură, pentru o perioadă de 4 ani, birou de lucru și asistent personal.”*

Totodată, potrivit art.18 din legea susmenționată ”cheltuielile pentru executarea prevederilor prezentei legi se acoperă **din mijloacele financiare şi materiale ale Cancelariei de Stat**, cu excepţia cheltuielilor stipulate la art.3, 4, 5 şi 13, care se acoperă din mijloacele financiare şi materiale ale Aparatului Preşedintelui Republicii Moldova, prevăzute în bugetul de stat.

Menționăm că legea nu prevede ce statut are asistentul personal *(funcționar public, funcție de demnitate publică, personal din cabinetul persoanei cu funcție de demnitate publică sau persoană angajată pe bază de contract individual de muncă în unităţile bugetare)*, nu reglementează condițiile de salarizare a asistentului și nu stipulează ce legislație va fi aplicabilă în cazul apariției, modificării sau încetării raporturilor de muncă.

Potrivit **instituției analogiei**,în cazul nereglementării prin lege ori prin acord al părţilor şi lipsei de uzanţe, li se aplică, dacă aceasta nu contravine esenţei lor, norma legislaţiei care reglementează raporturi similare **(analogia legii).** Dacă aplicarea analogiei legii este imposibilă, drepturile şi obligaţiile părţilor se determină în funcţie de principiile generale şi de sensul legislaţiei **(analogia dreptului).**

Art.2 din Codul Muncii al RM prevede*:”Codul Muncii reglementează totalitatea raporturilor individuale şi colective de muncă, controlul aplicării reglementărilor din domeniul raporturilor de muncă, jurisdicţia muncii, precum şi alte raporturi legate nemijlocit de raporturile de muncă. Codul muncii se aplică şi raporturilor de muncă reglementate prin legi organice şi prin alte acte normative.”*

În vederea realizării obiectivelor Programului de activitate al Guvernului Republicii Moldova 2016-2018 și implementării Strategiei privind reforma administrației publice pentru anii 2016-2020, aprobată prin Hotărîrea Guvernului nr.911 din 25 iulie 2016, la 18 ianuarie 2016 a intrat în vigoare Hotărîrea Guvernului nr. 11 cu privire la Centrul de Implementare a Reformelor.

Reieșind din prevederile art. 2 al HG menționate, fondator al instituţiei publice „Centrul de Implementare a Reformelor” este Guvernul, care deleagă exercitarea funcţiei de fondator Cancelariei de Stat.

Pornind de la cele relatate, în vederea excluderii lacunei de drept, se propune modificarea şi completarea Hotărîrii Guvernului nr.657 din 6 noiembrie 2009 “Pentru aprobarea Regulamentului privind organizarea şi funcţionarea, structurii şi efectivului-limită ale Cancelariei de Stat”, luînd în considerație următoarele:

- efectivul-limită al Cancelariei de Stat să fie majorat cu o unitate de personal, de la 171 la 172 unități *( cu unitatea - asistent personal al persoanei care a ocupat funcţia de Preşedinte al Republicii Moldova)*;

- condițiile de apariție, modificare și încetare a raporturilor de muncă cu asistentul personal al persoanei care a ocupat funcţia de Preşedinte al Republicii Moldova să fie stabilite în conformitate cu prevederile legislației muncii;

- să fie aplicată instituția analogiei legii referitor la salarizarea asistentului personal al ex-președintelui în cuantumul stabilit la anexa nr.12 din Legea nr.355-XVI din 23 decembrie 2005 ”Cu privire la sistemul de salarizare în sectorul bugetar”, pentru funcția de asistent în cabinetul Președintelui Republicii Moldova.

- completare anexei nr. 2 și 3-al Regulamentului privind organizarea şi funcţionarea, structurii şi efectivului-limită ale Cancelariei de Stat aprobat prin Hotărîrea Guvernului nr.657 din 6 noiembrie 2009.

 **Secretar general al Guvernului Lilia PALII**